作者:陸龜蒙
標題:引泉詩
內容:上嗣位六載，吾宗刺桐川。餘來拜旌戟，詔下之明年。是時春三月，繞郭花蟬聯。嵐盤百萬髻，上插黃金鈿。授以道士館，置榻於東偏。滿院聲碧樹，空堂形老仙。本性樂凝淡，及來更虛玄。焚香禮真像，盥手披靈編。新定山角角，烏龍獨巉然。除非淨晴日，不見蒼崖巔。上有拏雲峰，下有噴壑泉。泉分數十汊，落處皆崢潺。寒聲入爛醉，聒破西窗眠。支筇起獨尋，只在牆東邊。呼童具畚鍤，立鑿莓苔穿。灇淙一派墮，練帶橫斜牽。亂石拋落落，寒流響濺濺。狂奴七裡瀨，縮到疏楹前。跳花潑半散，湧沫飛旋圓。勢束三峽掛，瀉危孤磴懸。曾聞瑤池溜，亦灌朱草田。鳧伯弄翠蕊，鸞雛舞丹煙。淩風捩桂柁，隔霧馳犀船。況當玄元家，嘗著道德篇。上善可比水，斯文參五千。精靈若在此，肯惡微波傳。不擬爭滴瀝，還應會淪漣。出門複飛箭，合勢浮青天。必有學真子，鹿冠秋鶴顏。如能輔餘志，日使疏其源。